Kommunevalget var en katastrofe for den norske høyresiden. De fire regjeringspartiene fikk samlet 36,2 prosent oppslutning i kommunevalget. På gjennomsnittsmåilngene for stortingsvalg hos pollofpolls.no har de seks siste månedene vært de seks dårligste siden statistikken begynte i januar 2008.

Firepartiregjeringens problemer er et nederlag for Høyre, som har brukt så mye tid og krefter på å gjøre samarbeidet mulig. Men selv om det ble et samarbeid, ble det aldri et forståelig prosjekt ut av det. Etter et valg som etterlot alle partiene skadeskutt, og behov for å slikke egne sår, er det ikke sannsynlig at det blir noe prosjekt de neste to årene heller.

For Høyre selv er septembermålingene de nest dårligste siden november 2009. Partiet må nå bruke årene frem til 2021 på å redde seg selv. Men la oss begynne med hva som er gått galt.